**יואל בן-נון**

**איך נפלה ממלכת החשמונאים?**

**מלחמת האחים, הורקנוס ואריסטובולוס, בני ינאי ושלומציון (הנינים של שמעון בן מתתיהו, אחיו של יהודה המקבי), דור רביעי למשפחת חשמונאי – היא שגרמה לנפילת הממלכה.**

**לפני הפוליטיקה וההיסטוריה, חשוב להבין בקיצור את הרקע התרבותי – ההתייוונות לא התחילה באמונה הדתית, לא בפילוסופיה, ולא בשליטה בירושלים ובמקדש – ההתייוונות מתחילה תמיד בשמות פרטיים נכריים, כי השפעת התרבות השלטת ניכרת מיד בשמות פרטיים – שמות משפחה שמרניים יותר; שמות מקומות עוד יותר; שמות הרים ונהרות שמרניים מכולם; אבל שמות פרטיים הם הרוח הנושבת.**

**דור או שניים לפני חילול המקדש וגזירות הדת כבר פשטו שמות יווניים ביהודה עד כדי כך, שנשיא החכמים, ממשיכו של שמעון הצדיק, נקרא 'אנטיגנוס איש סוכו' (אבות פרק א', ג) – תארו לכם את פוסק הדור, ראש חכמי ישראל, בשם 'פיטר', או 'פאולוס', כמו בכמה קהילות יהודיות מתבוללות למחצה, ברחבי העולם. חלק גדול מהשמות הפרטיים ביהודה כבר היו שמות יווניים לפני שעלה על דעתו של מישהו לשלוח יד במקדש.**

**במשפחת מתתיהו ובניו היו שמות עבריים-יהודיים בלבד!**

**בדור הראשון והשני גם לא רצו להעלות כתר מלוכה אפילו במחשבה – שמעון בן מתתיהו נתמנה ל'נשיא' ולכוהן גדול על ידי 'הכנסת הגדולה', "עד עמוד נביא נאמן" (מקבים-א פרק י"ד 41), כי רק נביא נאמן (כשמואל הנביא, בדורו) יכול למשוח מלך.**

**ינאי ואחיו כבר הניחו על ראשם כתר מלכות, ובני ינאי כבר נלחמו בדם ואש על הכתר.**

**בדור השני והשלישי, ימי המלוכה, גם יצרו בני החשמונאים בשמותיהם הפרטיים, פשרה עם התרבות הסובבת – שם יהודי בעברית, ושם יווני ביוונית. במקורות העבריים לא נזכר מעולם 'יוחנן הורקנוס הראשון', ולא 'אלכסנדר ינאי', והם כתובים כך רק בספרי היסטוריה שטחיים. במקורות חז"ל ובמטבעות נזכרים בעברית רק 'יוחנן כהן גדול', 'יהונתן כהן גדול', או 'ינאי המלך'. גם הם וגם העם הכירו אותם רק בשמם היהודי.**

**אבל במקורות היווניים כבר כתבו – 'הורקנוס', 'אלכסנדרוס המלך' – ועל המטבעות שטבעו מלכי החשמונאים, הוטבע השם היהודי (בעברית) מצד אחד, והשם היווני (ביוונית) מצד שני.**

**בדור הרביעי, נשכחו כליל השמות היהודיים ('יוחנן ויהודה'), וגם במקורות העבריים מופיעים תמיד 'הורקנוס ואריסטובולוס', וכך הם נקראו בפי עצמם, ובפי העם.**

**אלה הם שחוללו את מלחמת האחים, והסגירו את העצמאות היהודית לידי רומא.**

**חז"ל סיפרו על קטע ממלחמת אחים זאת, ותיארו אותה כך (מנחות סד ע"ב) –**

**"כשצרו מלכי בית חשמונאי זה על זה, והיה הורקנוס מבחוץ ואריסטובלוס מבפנים [בבית המקדש], בכל יום ויום היו משלשלים להם דינרים בקופה, ומעלים להם [קרבנות] תמידים (כדי שלא תיפסק עבודת המקדש);**

**היה שם זקן אחד, שהיה מכיר (=בקי) בחכמת יוונית, לעז להם (=דיבר איתם בלשון לעז) בחכמת יוונית, אמר להם: כל זמן שעסוקים בעבודה [במקדש], אין נמסרים בידכם – למחר שלשלו להם דינרים בקופה והעלו להם חזיר ...";**

**אבל חז"ל נמנעו מלספר את הנורא מכל. יוסף בן מתתיהו, שמביא בשינוי קל את הסיפור המובא לעיל (קדמוניות היהודים ספר י"ד, מהדורת שליט עמ' 119), מוסיף לפני כן עוד קטע על חוני המעגל, הצדיק המפורסם –**

**"... הוא הובא למחנה היהודים (=הורקנוס) והם דרשו ממנו, שכשם שהתפלל והפסיק את הבצורת, כך יערוך תפילות נגד אריסטובולוס ובני סיעתו, המורדים [בהורקנוס הבכור], וכשהתנגד וסירב, הכריחו ההמון – אז עמד בתוכם ואמר:**

**'א-לוהינו מלך העולם, מאחר שאלה העומדים איתי הם עמך, והנצורים כוהניך, בבקשה ממך שלא תשמע את אלו נגד אלו, ולא תקיים מה שמבקשים אלו נגד אלו';**

**[כשעמד] והתפלל תפילה זו, הקיפו אותו הרשעים שביהודים והרגוהו בסקילה;**

**מיד נפרע מהם הא-לוהים על אכזריותם, והטיל עליהם עונש על רצח חוני ...";**

**ההכרעה במלחמת האחים הנוראה באה כאשר נסעו שני האחים לדמשק והתייצבו לפני פומפיוס, המושל הרומאי בארצות המזרח, כדי שהוא יקבע מי ימלוך ביהודה – פומפיוס ידע כבר על חולשתו של הורקנוס, ועל תקיפותו (המסוכנת) של אריסטובולוס, והעביר את השלטון בארץ לידיו, ידי רומא. העצמאות של ממלכת החשמונאים נפלה במסירת ההכרעה לידי המעצמה הגדולה, שמעבר לים. אריסטובולוס המשיך במלחמה עד שהוכרע, והורקנוס הנוח והחלש קיבל את הכהונה הגדולה בחסות רומא.**

**30 שנות מרד חשמונאי, ו-77 שנות עצמאות חשמונאית ירדו לתהומות.**

**אז נולדה גם האידיאולוגיה הקנאית – מלחמת חורמה נגד השלטון הרומי, מתוך רוח של מאבק חסר פשרות גם כשהיה חסר תקווה, מאמץ נואש להציל את העצמאות היהודית שאבדה, 'ראש בקיר', עד חורבן ירושלים ובית המקדש, ועד חורבן ביתר.**

**\***

**שתי הסכנות החמורות ביותר לקיומה של מדינת ישראל הן מלחמת אחים, והעברת ההכרעה על עתידנו לאירופה ולאו"ם. עצמאות ישראל פירושה הכרעה דמוקרטית, שכולם מקבלים אותה, גם כאשר היא סותרת אמונות יסוד ותקוות עתיד של מחנה פוליטי, או של 'שבט' משבטי ישראל.**

**עננו ה' עננו, כי בצרה גדולה אנחנו**

**יואל בן-נון**

**גילוי נאות: מסיבות רפואיות, אסור לי לצום –**

**לכן אני אומר את תפילת 'עננו' בהשמטת המילים 'ביום צום תעניתנו', כפי שהורו פוסקים מדורות קודמים (ט"ז על אורח חיים תקס"ה, לפי נוסחת הרי"ף).**

**מעת שפרצה מגפת הקורונה, היה נכון וראוי להתענות עליה, ואולי אף להתריע בשופרות לפי הגמרא וההלכה (תענית יט, א; אורח חיים תקע"ו, ה) –**

**מאז, אני אומר תפילה זו (בלי צום תעניתנו) בתוך 'שומע תפילה', בכל יום.**

**והנה כעת, דווקא כאשר המגפה דועכת בארצנו ב"ה, מתגברת מאד המגפה החברתית של שנאת החינם, מסביב למאבק המזעזע בין ראש האופוזיציה וחבריו לבין ראש הממשלה וחברי הקואליציה, מאבק ששובר בכל יום עוד שיא של דברי בלע.**

**ברוך השם, שהציבור הישראלי ברובו המכריע, נאמן למשטר הדמוקרטי, גם האופוזיציה וגם הקואליציה, וזה שומר עלינו ממלחמת אחים, כמו שקרה לנו בימי בית ראשון ושני, וכמו שקורה כיום בארצות שמסביבנו.**

**עם זאת גם השנאה המילולית, והפילוג בתוכנו, מסוכנים.**

**בה בעת אנו עדים לעצירת גשמים ברורה – היו גשמים מוקדמים בודדים, גם בתוך חג הסוכות, ובכמה מקומות גם נגרמו נזקים ליבולים שאז עוד לא נאספו, אולם משעה שהתחלנו להתפלל על הגשמים, עברנו יומיים של גשם קל מאד, שרק היה עבורנו כמו סימן אזהרה.**

**גם אחרי שניקח בחשבון את חודש העיבור שהיה ראוי להקדימו לשנה שלפני השמיטה לדברי הגמרא (סנהדרין יב, א; וכך נהגו לפני הלוח הקבוע), ונבין ששאלת גשמים השנה באה מוקדם מאד ביחס לעונות השנה, בכל זאת נראה שאנו נמצאים בפתחה של עצירת גשמים, ואני חש בכל רמ"ח ושס"ה את חרון אף ה' עלינו...**

**שנאת החינם התפשטה זה מכבר מן השדה הפוליטי אל המרחב הרבני, ואנו שומעים דברים קשים וחמורים גם במאבק הרבני – במקום לשבת ולדון ישירות, הרבנים הראשיים וחשובי הדיינים עם רבני צֹהר, גם על ההכשרים, גם על הגיורים, ובעיקר על העגונות ומסורבות הגט, ולחתור בכל כוח להסכמות מרחיקות לכת, שהן תהיינה היסוד גם לחקיקה – נלחמים מול השר הממונה, ועוסקים בפרסום מחאות חריפות עם כינויי גנאי, שאין בהן שום תועלת, ורק מלבות את האש...**

**מה יכול להצדיק את קיומם של 11 איגודי כשרות חרדיים מחוץ לרבנות הראשית, כמו גם בתי דין נפרדים, ורק המאמץ של צֹהר להחזיר המוני ישראלים שהתרחקו מן הרבנות, גם בכשרות וגם בנישואין, נתפס כאיום על הרבנות?**

**בתוך כל זה, גם כל פסק תקדימי של בית דין רבני מוכר, מצפת עד תל-אביב, כאשר בא לשחרר אישה מעגינותה ולפרוץ את המבוי הסתום, מחולל סערות התנגדות בין ראשי הדיינים – וכי אינם שומעים, שצעקת העגונות כבר עלתה לשמים, וחרון אף ה' על בני עלי ועל משכן שילֹה של ימינו, הרבנות הראשית שהוקמה עם שיבתנו לארצנו? הלוא בגמרא (שבת נה, ב) נאמר מפי ר' שמואל בר נחמני, שעיכוב אישה מביתה אפילו לילה אחד, נחשב בנבואה כאילו נאפו בני עלי הכהנים עם "הנשים הצֹבאות פתח אהל מועד" (שמואל-א ב', כב)?! איך לא רואים את סכנת הניאוף במצב – שלא היה מעולם – בו אלפי זוגות, נשואים כדת משה וישראל, חיים בנפרד שנים ארוכות בלי גט בגלל סירוב, ובלי הפקעת הקידושין בדרך מוסכמת, בגלל התנגדות של מובילי הרבנות?**

**הייתכן שאין שומעים את צעקת הנשים העולה השמימה??**

**הייתכן שאין יראים מחרון אף ה'??**

**לפי הדעה היותר מקילה במשנה, בגמרא ובתוספתא (דעת רבי יוסי, תענית ו, א), מעת שעבר ראש חודש כסלו ולא ירדו גשמים, מתחילים יחידים להתענות, שני וחמישי ושני –**

**לפיכך אני קורא לכל מי שיכול להתענות מבלי שייפגע לימוד התורה שלו, לפתוח בתעניות יחידים בלי להמתין לשום פסק הלכה, כי ההלכה כבר כתובה כך אצל הפוסקים הגדולים (אורח חיים תקע"ה) –**

**אם תתעורר תנועה של תיקון ושינוי מלמטה, אולי ייפתחו לנו שערים מלמעלה, שערי רחמים, שערי אהבה ואחווה ושלום ורעות – ושערי גשמים.**